石軒席上分韻得石字
作者：胡仲弓
朝代：宋

paragraphs: 解衣坐虛窗，夜闌萬籟寂。
月出東南隅，照我樓半壁。
對影欲起舞，袖短不成拍。
浩歌慰心賞，歡聲動金石。
拊欄發長嘯，清風生兩腋。
吟聲鬼神悲，醉眼江湖窄。
吾自樂吾生，光陰似過客。
物我打一塊，天地失形跡。
山鶴從何來，點破春空碧。
我欲從之遊，八荒隨所適。
戛然鳴一聲，雲深何處覓。